**ԽՆԴԻՐ**

2023թ. նոյեմբերի 13-ին նոտարին է դիմում քաղաքացի Վիլեն Վարդազարյանը՝ հայտնելով, որ իր հայրը՝ Աշոտ Վարդազարյանը մահացել է մեկ ամիս առաջ՝ 2023թ. հոկտեմբերի 11-ին, և նա ցանկանում է ընդունել Աշոտ Վարդազարյանի կողմից իրեն կտակված և մահվան պահի դրությամբ Աշոտ Վարդազարյանին սեփականության իրավունքով պատկանող ք. Երևան, Մոսկովյան 20 հասցեում գտնվող անշարժ գույքի նկատմամբ ժառանգությունը։ Վիլեն Վարդազարյանի կողմից նոտարին են ներկայացվում նաև հոր մեկ ամիս առաջ մահացած լինելու, իր Աշոտ Վարդազարյանի որդին հանդիսանալու փաստը հավաստող համապատասխան փաստաթղթերը, փաստաթղթերը, որոնցով հավաստվում է, որ Աշոտ Վարդազարյանին մահվան պահի դրությամբ սեփականության իրավունքով պատկանել է ք. Երևան, Մոսկովյան 20 հասցեում գտնվող անշարժ գույքը: Ըստ Կադաստրի կոմիտեի համապատասխան ստորաբաժանման կողմից տրված սեփականության իրավունքի վկայականի՝ Աշոտ Վարդազարյանին սեփականության իրավունքով պատկանում է նաև ք. Երևան, Աճառյան 10 հասցեում գտնվող անշարժ գույքը:

Մեկ շաբաթ անց՝ 2023թ. նոյեմբերի 20-ին, նոտարին է այցելում նաև Հեղինե Մկոյանը՝ հայտնելով, որ հանդիսանում է Աշոտ Վարդազարյանի որդի՝ երկրորդ կարգի հաշմանդամություն ունեցող Արամ Վարդազարյանի այրին, որը մահացել է 2023թ. նոյեմբերի 1-ին: Համաձայն Հեղինե Մկոյանի կողմից ներկայացված տեղեկատվության՝ Արամ Վարդազարյանը և Հեղինե Մկոյանը համատեղ ունեցել են երկու երեխա՝ Երվանդ Վարդազարյանը և Անահիտ Վարդազարյանը: Հեղինե Մկոյանը ներկայացնում է Արամ Վարդազարյանի մահվան փաստը հավաստող, ինչպես նաև Արամ Վարդազարյանի՝ Երվանդ Վարդազարյանի և Անահիտ Վարդազարյանի հայրը հանդիսանալու փաստերը հավաստող բոլոր անհրաժեշտ փաստաթղթերը: Հեղինե Մկոյանը գտնում է, որ ինքը, ինչպես նաև իր և Արամ Վարդազարյանի ամուսնությունից ծնված երեխաները նույնպես պետք է ժառանգեն մահացած Աշոտ Վարդազարյանի գույքը` հիմք ընդունելով ժառանգական տրանսմիսիայի ինստիտուտը։

Տեղեկանալով Հեղինե Մկոյանի կողմից հայտնած դիրքորոշման մասին` Վիլեն Վարդազարյանը նշել է, որ չի հրաժարվում իրեն հասանելիք ժառանգության ընդունումից` միաժամանակ նկատելով, որ նոտարին դիմելով՝ ինքը հիշատակել է միայն իրեն կտակված ք. Երևան, Մոսկովյան 20 հասցեում գտնվող անշարժ գույքը։

Աշոտ Վարդազարյանի ժառանգությունն ընդունելու դիմումով նոտարին որևէ այլ անձ օրենքով նախատեսված ժամկետում չի դիմել, առկա չեն տեղեկություններ Աշոտ Վարդազարյանի որևէ այլ ժառանգների մասին:

***ՀԱՐՑԵՐ՝***

1. ***Արդյո՞ք Հեղինե Մկոյանի երեխաներին պետք է տրվի ժառանգության իրավունքի վկայագիր Աշոտ Վարդազարյանի ժառանգության գործի շրջանակներում։ Հիմնավորել պատասխանը:***
2. ***Արդյո՞ք Հեղինե Մկոյանին պետք է տրվի ժառանգության իրավունքի վկայագիր Աշոտ Վարդազարյանի ժառանգության գործի շրջանակում: Հիմնավորել պատասխանը:***
3. ***Արդյո՞ք Վիլեն Վարդազարյանին, վերջինիս իրեն հասանելի ժառանգության որևէ բաժնից հրաժարված չլինելու պայմաններում, պետք է տրվի ժառանգության վկայագիր բացառապես ք. Երևան, Մոսկովյան 20 հասցեում գտնվող անշարժ գույքի մասով։*** ***Հիմնավորել պատասխանը:***
4. ***Արդյո՞ք Հեղինե Մկոյանը և/կամ իր երեխաները ունեն ք. Երևան, Մոսկովյան 20 հասցեում գտնվող անշարժ գույքը ժառանգելու իրավունք՝ հաշվի առնելով ժառանգական տրանսմիսիայի կանոնները: Հիմնավորել պատասխանը:***
5. ***Որքա՞ն է կազմում յուրանքանչյուր ժառանգի ժառանգության բաժինը Աշոտ Վարդազարյանի ժառանգության գործի շրջանակում: Հիմնավորել պատասխանը:***